Ara l-infografika sħiħa L-istati membri tal-UE huma impenjati li jsaħħu l-qafas superviżorju għall-istituzzjonijiet finanzjarji Ewropej. Il-Kunsill ikkonferma l-pożizzjoni tiegħu dwar proposti biex jiġi rieżaminat il-funzjonament tas-sistema Ewropea ta' superviżjoni finanzjarja (SESF) attwali . Huwa stieden lill-presidenza Rumena biex tibda negozjati mal-Parlament Ewropew kemm jista' jkun malajr. L-awtoritajiet superviżorji Ewropej jaqdu rwol importanti fil-kontribut għas-saħħa tas-sistema finanzjarja tal-UE. Huma jiżguraw li r-regoli komuni tagħna jiġu implimentati b'mod koerenti madwar l-UE u li s-superviżuri nazzjonali jikkooperaw b'mod effiċjenti kemm jista' jkun. Dan il-fajl huwa prijorità għall-Presidenza tagħna u issa ninsabu lesti biex nibdew negozjati mal-Parlament u aħna impenjati li nilħqu qbil kemm jista' jkun malajr. Eugen Teodorovici, ministru għall-finanzi tar-Rumanija, li bħalissa għandha l-presidenza tal-Kunsill Is-sistema Ewropea ta' superviżjoni finanzjarja ġiet stabbilita fl-2011 u tikkonsisti minn: awtoritajiet superviżorji Ewropej (ASE) : l-awtorità bankarja Ewropea (EBA), l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u l-Awtorità Ewropea tat-Titoli u s-Swieq (ESMA). Huma jissorveljaw u jipprovdu gwida regolatorja għal setturi u istituzzjonijiet individwali. il- bord Ewropew dwar ir-riskju sistemiku (BERS) li jissorvelja s-sistema finanzjarja kollha kemm hi u jikkoordina l-politiki tal-UE għall-istabbiltà finanzjarja. Wara l-kriżi finanzjarja, l-UE rristrutturat is-sistema finanzjarja tagħha, inkluż kif tiġi regolata u sorveljata. Introduċiet ġabra unika tar-regoli, jiġifieri sett ta' regolamenti maqbula fil-livell tal-UE u direttament applikabbli fl-istati membri kollha tal-UE, u ħolqot l-ASE. Dawn l-awtoritajiet jaqdu rwol ewlieni fl-iżgurar li s-swieq finanzjarji madwar l-UE jkunu regolati tajjeb, b'saħħithom u stabbli . Jikkontribwixxu għall-iżvilupp u l-applikazzjoni konsistenti tal-ġabra unika tar-regoli, isolvu problemi transfruntieri, u b'hekk jippromwovu kemm konverġenza regolatorja kif ukoll dik superviżorja. F'Settembru 2017, il-Kummissjoni ressqet pakkett ta' proposti għal rieżami tal-kompiti, is-setgħat, il-governanza u l-finanzjament tal-ASE u l-BERS, sabiex l-awtoritajiet jiġu adattati għall-kuntest mibdul li fih joperaw. Barra minn hekk, f'Ottubru 2018 il-Kummissjoni ressqet proposta emendata li fiha dispożizzjonijiet li jsaħħu r-rwol tal-EBA fir-rigward ta' riskji għas-settur finanzjarju minn attivitajiet tal-ħasil tal-flus. Il-Kunsill ilu jeżamina l-pakkett ta' proposti fil-livell tekniku minn Ottubru 2017. Fil-mandat tiegħu, il-Kunsill jissuġġerixxi li jiġi introdott titjib għas-sistema eżistenti għall-konverġenza superviżorja sabiex jittejbu l-effiċjenza, il-koerenza u t-trasparenza ġenerali tal-proċess. Il-pożizzjoni tal-Kunsill tintroduċi għodod ġodda, pereżempju l-elaborazzjoni ta' pjan superviżorju strateġiku fil-livell tal-UE, filwaqt li ssaħħaħ il-mekkaniżmi eżistenti bħar-rieżamijiet bejn il-pari jew il-konsultazzjoni tal-grupp ta' partijiet ikkonċernati. L-approċċ ġenerali jirrieżamina wkoll l- istruttura ta' governanza eżistenti. Jippreserva l-prinċipju li d-deċiżjonijiet iridu jittieħdu mill-bord ta' superviżuri u jiżgura rwol ewlieni għall-awtoritajiet kompetenti nazzjonali fi ħdan l-istruttura ta' governanza tal-ASE: ma għandha tittieħed l-ebda deċiżjoni kontra r-rieda ta' maġġoranza ta' superviżuri nazzjonali, u l-korp tat-teħid tad-deċiżjonijiet finali tal-Awtorità huwa l-bord ta' superviżuri. B'mod parallel, il-Kunsill jirrakkomanda t-tisħiħ tar-rwol u s-setgħat ta' bord maniġerjali bħala l-korp ewlieni li jħejji l-laqgħat u d-deċiżjonijiet tal-bord ta' superviżuri. Għandu jkun magħmul minn president, sitt membri tal-bord ta' superviżuri u żewġ membri full-time, magħżula abbażi tal-mertu, il-ħiliet maniġerjali u l-esperjenza ta' superviżjoni finanzjarja tagħhom. Il-president u l-membri full-time tal-bord maniġerjali għandhom ikunu responsabbli lejn il-Parlament Ewropew u l-Kunsill. Fir-rigward tal- iskema ta' finanzjament tal-awtoritajiet , il- pożizzjoni tal-Kunsill ġeneralment tippreserva s-sistema eżistenti ta' kontribuzzjonijiet li jaslu parzjalment mill-baġit tal-UE u parzjalment mill-awtoritajiet kompetenti nazzjonali. L-approċċ ġenerali jżomm il-koeffiċjent tal-kontribuzzjoni ta' kull awtorità kompetenti nazzjonali, filwaqt li jintroduċi limiti għall-ibbilanċjar tal-kontribuzzjoni mill-baġit tal-UE. Ir-riforma tirrieżamina wkoll is- setgħat ta' kull waħda mit-tliet ASE . Il-Kunsill jirrakkomanda l-għoti ta' setgħat ta' superviżjoni diretta fuq punti ta' riferiment kritiċi lill-ESMA kif ukoll servizzi li joffru data kummerċjali konsolidata li tkopri l-kummerċ fi strumenti tal-ekwità u mhux tal-ekwità fl-UE, l-hekk imsejħa ''fornituri ta' tape konsolidat'' . Barra minn hekk, il-Kunsill jipproponi li jissaħħu l-iskambju ta' informazzjoni u l-kooperazzjoni bejn l-awtoritajiet nazzjonali, u li l-ASE jieħdu kont aħjar ta' attivitajiet transfruntieri Finalment, ir-riforma għandha l-għan li ttejjeb il-funzjonament tal-Bord Ewropew dwar ir-Riskju Sistemiku (BERS) b'emendi għall-miri. Fil-pożizzjoni tiegħu, il-Kunsill ifittex li jiċċara r-rwol u l-kompetenzi tal-BERS sabiex jitnaqqsu r-riskji potenzjali ta' kunflitt ta' interess bejn ir-responsabbiltajiet differenti tal-BĊE fil-qasam tal-politika monetarja, is-superviżjoni mikroprudenzjali (bħall-Mekkaniżmu Superviżorju Uniku (MSU)) u s-superviżjoni makroprudenzjali (bħall-BERS). Kuntest u passi li jmiss Fl-10 ta' Jannar, il-kumitat ekonomiku u finanzjarju tal-Parlament Ewropew adotta l-pożizzjoni tiegħu dwar rieżami sħiħ tas-sistema Ewropea ta' superviżjoni finanzjarja. F'Diċembru 2018, l-ambaxxaturi għall-UE approvaw mandat parzjali għal negozjati dwar il-komponent tal-ġlieda kontra l-ħasil tal-flus tal-pakkett tas-SESF Wara l-konferma tal-Kunsill tal-approċċ ġenerali, iż-żewġ koleġislaturi issa jinsabu f'pożizzjoni li jibdew negozjati ta' trilogu abbażi tal-mandat komplet tas-SESF, bil-ħsieb li jintlaħaq qbil fl-ewwel qari. L-ewwel trilogu huwa skedat li jsir fl-14 ta' Frar. Test tal-approċċ ġenerali dwar ir-rieżami tal-ASE Test tal-approċċ ġenerali dwar ir-rieżami tal-BERS Test tal-approċċ ġenerali dwar l-emendi MIFID/Solvibbiltà 2 Stqarrija għall-istampa rigward l-approċċ ġenerali dwar il-komponent ta' superviżjoni tal-ġlieda kontra l-ħasil tal-flus (AML) Ara l-paġna tal-laqgħa